Dec 19,2018
జీఎస్టీని మరింత హేతుబద్దీకరిస్తాం: మోడీ
ముంబయి: దేశంలో సాధారణ ఎన్నికలు దగ్గర పడుతున్న వేళ కేంద్రంలోని మోడీ ప్రభుత్వం ప్రజలను ప్రసన్నం చేసుకొనే ప్రయత్నాలను ప్రారంభించినట్టు కనిపిస్తోంది. మంగళవారం దేశ ప్రధాని నరేంద్ర మోడీ మాట్లాడుతూ త్వరలో జీఎస్టీని మరింత హేతుబద్ధీకరించనున్నట్టుగా తెలిపారు. ముంబయిలో జరుగుతున్న రిపబ్లిక్‌ సదస్సులో పాల్గొన్న ప్రధాని దేశంలో జీఎస్టీ అమలు గురించి మాట్లాడుతూ 'తొలి రోజుల్లో ఆయా రాష్ట్రాల్లో వస్తువులపై ఉన్న పన్నులు, వ్యాట్‌ల ఆధారంగా జీఎస్టీ శ్లాబులను ఏర్పాటు చేశాం. అయితే ఆ తర్వాత జరిగిన చర్చల ద్వారా పన్ను వ్యవస్థ మరింత మెరుగుపడింది. ఇప్పుడు సగటు మనిషి వినియోగించే వస్తువులు, సేవల్లో దాదాపు 99శాతం వాటిని 18శాతం, అంతకంటే తక్కువ శ్లాబుల్లోకి చేర్చేందుకు ప్రయత్నాలు జరుపుతున్నాం' అని మోడీ చెప్పారు. అంటే రానున్న రోజుల్లో కేవలం 28శాతం శ్లాబులో కేవలం ఎంపిక చేసిన లగ్జరీ వస్తువులు మాత్రమే ఉండే అవకాశాలు కనిపిస్తున్నాయి. జీఎస్టీ కావాలంటూ దశాబ్దాలుగా దేశ ప్రజలు డిమాండ్‌ చేస్తున్నారని, జీఎస్‌టీ అమలుతో వాణిజ్య మార్కెట్‌, వ్యవస్థ సమర్థత మెరుగుపడిందని మోడీ అన్నారు. ఆర్థిక వ్యవస్థ కూడా పారదర్శకంగా మారుతోందన్నారు. దేశ ఆర్థిక వ్యవస్థలో కీలక సంస్కరణగా అభివర్ణిస్తూ వస్తు, సేవల పన్ను(జీఎస్‌టీ)ను గతేడాది జులై 1న కేంద్ర ప్రభుత్వం అమల్లోకి తీసుకొచ్చింది. దీని కింద వస్తువులు, సేవలపై 28, 18, 12, 5, 0 శ్లాబుల్లో పన్నులు విధించింది. తొలుత 28శాతం శ్లాబు కింద చాలా వస్తువులను చేర్చగా.. ఆ తర్వాత జరిగిన జీఎస్టీ కౌన్సిల్‌ సమావేశాల్లో క్రమంగా వాటిని కింది శ్లాబులకు మార్చింది. దీంతో ప్రస్తుతం 28శాతం శ్లాబులో 35 రకాల వస్తువులు మాత్రమే ఉన్నట్టయింది.
మీ స్నేహితులకు రికమెండ్ చెయ్యండి